
Aurretiko izen-ematea egiteko epea uztailaren 15ean irekiko da    
‘Ikas Vital’ programak 1.800 plaza baino gehiago eskainiko ditu datorren hiruhilekorako, eta, lehen aldiz, zozketa bidez esleituko dira     

• 20 jarduera eskainiko dira, eta horietatik bost berriak dira    

Vitoria-Gasteiz, 2026ko uztailak 13.- ‘Ikas Vital’ Vital Fundazioaren adin guztietarako prestakuntza-programak hogei jarduera eskainiko ditu 2026/27 ikasturteko lehenengo hiruhilekoan (2026ko urria-abendua), 1.865 plaza guztira. Zozketarako aurretiko izen-emateak www.fundacionvital.eus webgunean egin daitezke uztailaren 15etik irailaren 3ra edo Vital Fundazioaren egoitzan (Kordoi Etxea, Aiztogile kalea 24) uztailaren 15etik 31ra eta abuztuaren 25etik irailaren 3ra. Plaza erreserbatzerakoan aukera berdintasuna bermatzeko, lehen aldiz, esleipena zozketa bidez egingo da (irailaren 7an), eta itxaron zerrenda bat sortuko da, libre gera litezkeen lekuak betetzeko. 
 
Eskolak, ahal dela, aurrez aurre emango dira, baina irakasgai batzuk online ere egin daitezke. Ikasturte honetako berritasunen artean, honako gai hauei buruzko eskolak daude: ‘Oinezko herritarrentzako zuzenbidea’, ‘Galerei eta bizi-hausturei buruzko sentsibilizazioa’, ‘Gaitasun emozionalak: sentitzeko, konektatzeko eta bete-betean bizitzeko indarguneak’, ‘Erdi Aroko udazkenean, Flandriako distira (XIV-XVI mendeak)’ (aurrez aurrekoa eta online) eta ‘Emakumeak historian (eta artean)’.

Gainera, informatikari buruzko ikastaro-multzoak bere horretan jarraituko du: ‘Internet bidezko kudeaketak’, ‘Mugikor adimenduna’, ‘Canva pro’, ‘Adimen artifizialerako hastapenak’, ‘Windows (Informatika zerotik)’, ‘Zibersegurtasuna online’, ‘Ukitu magikoa adimen artifiziala erabiliz’ eta ‘Mugikor bidezko argazkigintzan hastea’. 

Hizkuntza ikastaroak eta ‘Nazioarteko prentsa’ tailerra ere eskainiko dira, baita ‘Antzinako historia’, ‘Filosofia’, ‘Opera eta maitagarrien ipuinak’ eta ‘Nutrizioa’ ere, azken biak aurrez aurre nahiz online. Mendi ibilaldiak ere egingo dira.

Ikastaroei buruzko informazio guztia hemen kontsulta daiteke: www.fundacionvital.eus.

